Spoštovani starši,

*včeraj smo prejeli okrožnico MIZŠ, da bo pouk v »črnih regijah« od 1. do 5. 2. 2021 za vse učence od 1.-9. razreda še vedno potekal na daljavo.*

*Novost okrožnice je izvedba nujnega varstva za učenke in učence v 1. triletju OŠ. Nujno varstvo se bo na šolah organiziralo za tiste učence, katerih oba starša ali eden od staršev, če je samohranilec, sta zaposlena v sektorjih kritične infrastrukture, določenih v 4. členu Zakona o kritični infrastrukturi (Uradni list RS, št. 75/17), v zavodih s področja vzgoje in izobraževanja, zavodih s področja socialne varnosti, v Slovenski vojski in Policiji. Zaposlitev se ugotavlja na podlagi potrdila delodajalca.*

*V kolikor bi v tem primeru potrebovali nujno varstvo, to sporočite danes do 17.00 na* *ossempas@guest.arnes.si**. Potrdilo boste morali predložiti ob začetku izvajanja njunega varstva, ki se bo predvidoma omogočalo od torka, 2. 2. 2021.*

Kljub temu, da še nismo v »rdeči regiji«, bi se radi na ponovno odprtje pravočasno pripravili.

Zato prosimo, da **vsi starši 1.-3. razreda razredničarki** vašega otroka **sporočite:**

* **kako bo vaš otrok prihajal v šolo (starši/avtobus …)**
* ali bo potreboval **jutranje varstvo** (od katere ure dalje)
* ali bo potreboval**podaljšano bivanje** (kdaj bo odhajal domov)
* če so spremembe glede prehrane

Razredničarki**podatke z elektronskim sporočilom posredujte**

**do ponedeljka, 1. 2. 2021, do 10.00.**

**Prosimo, da resno razmislite, ali vaš otrok resnično potrebuje prevoz s šolskim avtobusom, ali res potrebuje jutranje varstvo pred 7.30, ali res nujno potrebuje podaljšano bivanje. Daljši čas druženja in bivanja v šoli pomeni tudi večjo možnost za morebitni prenos okužbe.**

Da se boste tudi sami lažje odločili in organizirali, vam sporočamo nekaj pomembnih informacij.

Glede **PREVOZA** učencev v šolo/domov sporočamo, da **se priporoča, da za varen prihod v šolo in odhod iz nje v čim večji meri poskrbite starši**. Zavedamo se, da vsi tega ne morete zagotoviti, zato bomo organizirali šolski prevoz, vendar moramo zaradi zagotavljanja vseh zaščitnih ukrepov vedeti, koliko otrok bo koristilo/bi potrebovalo šolski prevoz. Število sedežev, ki jih v skladu s priporočili NIJZ na avtobusu lahko uporabljamo, je omejeno.

Zjutraj in popoldan bo zaenkrat organizirana**le ena vožnja šolskega avtobusa**.

**Zjutraj** bo avtobus vozil po **»ustaljenem voznem redu«**, kot je objavljeno na spletni strani šole .

**Popoldan** je predviden le en (prvi odvoz).

Šola bo poleg **POUKA** organizirala tudi

**JUTRANJE VARSTVO** (JV) in **PODALJŠANO BIVANJE**(PB).

Vse to je potrebno za učence organizirati tako, da bodo učenci ves čas v svojem oddelku, **učenci se ne smejo mešati ali združevati z učenci drugih oddelkov**, zato mora šola za vsak oddelek posebej organizirati jutranje varstvo in podaljšano bivanje, četudi bi bil v JV ali PB le en učenec iz oddelka.

Na začetek pouka bodo učenci počakali v svoji učilnici.

Glede **PREHRANE**bomo upoštevali, da bo vaš otrok koristil vse obroke prehrane, na katere je bil naročen že pred zaprtjem šole. Če bo to drugače, to navedite v elektronskem sporočilu razredničarki. V primeru, da bo otrok zbolel, odjava poteka kot običajno (spletna odjava/telefon).

Obroki bodo organizirani v jedilnici in po potrebi v matičnih učilnicah, tako da ne bo prišlo do mešanja učencev.

Ko bomo prejeli vse potrebne podatke z vaše strani, vas bomo z vsemi navodili, informacijami in protokoli seznanili, hkrati pa jih bomo objavili na spletni strani šole.

Poleg tega vas prosimo, da v primeru, da vaš **otrok po vrnitvi na šolo zboli za COVIDOM**, to takoj sporočite razredničarki in v tajništvo.

Podatke, ki jih boste posredovali razredničarkam, bomo uporabili za organizacijo dela pri ponovnem odprtju šole. Če bo do takrat prišlo pri vašem otroku do sprememb (oz. bi se podatki razlikovali od tistih, ki jih boste tokrat poslali), prosimo, da tudi to sporočite razredničarki.

Starše, ki imate pri nas otroke v šoli in vrtcu obveščamo, da vrtec še vedno posluje v omejenem obsegu – kot doslej.

Zahvaljujem se vam za pomoč in sodelovanje. V pričakovanju ponovnega snidenja z vašimi otroki vas lepo pozdravljam.

Zarja Hönn Marc

ravnateljica OŠ Šempas